b'\n_START_ARTICLE_\nDen andre liberiske borgerkrigen\n_START_PARAGRAPH_\nDen andre liberiske borgerkrigen startet i 1999 da oppr\xc3\xb8rsgruppen Liberians United for Reconciliation and Democracy (LURD), st\xc3\xb8ttet av myndighetene i nabolandet Guinea, begynte \xc3\xa5 ta kontroll over nordre Liberia. Tidlig i 2003 vokste en annen oppr\xc3\xb8rsgruppe, Movement for Democracy in Liberia (MODEL), frem i s\xc3\xb8rlige Liberia._NEWLINE_I juni-juli 2003 hadde president Charles Taylor kun kontroll over en tredjedel av landet. Hovedstaden Monrovia ble beleiret av LURD, en beleiring som kostet mange sivile livet, og tusenvis av mennesker ble fordrevet fra hjemmene sine._NEWLINE_29. juli 2003 gikk LURD med p\xc3\xa5 v\xc3\xa5penhvile, og ECOWAS sendte inn fredsbevarende styrker fra Nigeria. Fredsavtalen Accra Comprehensive Peace Agreement ble fremforhandlet og signert i Accra i Ghana den 18. august. President Taylor gikk av allerede 11. august og flyktet til Nigeria. 14. august ble beleiringen av Monrovia opphevet, og 200 amerikanske soldater ble sendt inn for \xc3\xa5 st\xc3\xb8tte de vestafrikanske fredsstyrkene._NEWLINE_Fredsbevegelsen Women of Liberia Mass Action for Peace regnes som viktige for at en fredsavtale ble inng\xc3\xa5tt. De klarte blant annet \xc3\xa5 presse Charles Taylor til \xc3\xa5 delta p\xc3\xa5 fredsforhandlingene, de demonstrerte utenfor forhandlingslokalene i ukevis, og da forhandlingene s\xc3\xa5 ut til \xc3\xa5 mislykkes barrikaderte de forhandlingslokalene og ga klar beskjed om at de ikke ville flytte seg f\xc3\xb8r forhandlingspartene tok samtalene mer p\xc3\xa5 alvor. Over 3000 kristne og muslimske kvinner deltok i bevegelsen, som ut\xc3\xb8vet et kontinuerlig press p\xc3\xa5 forhandlingspartene gjennom den skj\xc3\xb8re prosessen med \xc3\xa5 f\xc3\xa5 fremforhandlet en fredsavtale._NEWLINE_Gjennom FNs resolusjon 1509 utstedt 19. september, ble den fredsbevarende styrken UNMIL opprettet, og 1. oktober ble de f\xc3\xb8rste fredsbevarende styrkene i landet innlemmet i FN-styrken. Frem til presidentvalget i 2005 ble landet styrt av en overgangsregjering.'